《弘上人蓄秋山图》
明代·守仁

万峰霜晴翠如洗，峰底行云度流水。西北高楼爽气边，江南落木秋声里。

蒹葭潮长鱼在梁，白鸥飞尽天茫茫。松根丈人读书处，时有疏钟来上方。

仙槎影没银汉远，木末芙蓉为谁剪。何处凉风送客船，归来似是东曹掾。

东曹颇笑未识机，挂帆直待鲈鱼肥。山川摇落已如此，不信草露沾人衣。

平生画手不可遇，坐阅新图得真趣。题诗寄与沃洲僧，吾亦买山从此去。

作者简介：明僧。浙江富阳人，字一初，号梦观。发迹于四川延宁寺。后住持灵隐寺。洪武十五年被征，授僧录司右讲经，升任右普世。能诗。有《梦观集》。